Nyhetsbrev Arktisk Samprax, august 2023
· En oppsummering av aktiviteter så langt

Takk til kommunene
Vi ønsker å takke de 6 deltakende kommunene Narvik, Senja, Tromsø, Kåfjord, Hammerfest og Sør-Varanger for samarbeidet så langt.
Kombistillingene har vært prosjektets nav og har muliggjort et tett samarbeid mellom sykepleierutdanningen og kommunene. Det har vært noe utskifting av personalet som har krevd noe ekstra arbeid for overlapping og overføring av arbeidsmåter og erfaringer. Likevel, vi ser allerede nå at kombistillingene som fordrer samarbeid mellom universitet og helsetjeneste i kommunene fører til kontinuitet og forutsigbarhet knyttet til studentenes veiledning, og et tettere samarbeid mellom utdanningssted og praksisplass. 

Takk til lærerveilederne
Et godt samarbeid med lærerveilederne er også et suksesskriterium. Et enda tettere samarbeid med praksisansvarlige vil sikre at lærerveiledere blir mer involvert i utprøvingen av modellene.

[bookmark: _Hlk143692160]De fire praksismodellene, gjennomføring så langt
Modell 1, Digital oppfølging og tematiske sykepleiefaglige seminarer
Modellen har vært gjennomført i Sør-Varanger fire ganger. I Tromsø kommune har den vært gjennomført fem ganger, og det planlegges to nye runder høsten 2023, for finjusteringer og for å høste enda flere erfaringer med modellen. Digital oppfølging fra lærerveileder fungerer godt i samarbeidskommunene, og erfaringene kan lett overføres til andre praksissteder.

Modell 2, Pasientforløp og tverrprofesjonell samhandlingslæring
Modellen har vært gjennomført fire ganger i Senja kommune, og i to omganger i Hammerfest kommune. Det planlegges en ny runde i Hammerfest høsten 2023. Studentene har enten hatt sin hovedpraksis på korttidsavdeling hvor de så har fulgt pasienter over til hjemmebaserte tjenester, eller også fra hjemmebaserte tjenester hvor de har fulgt pasienter over til korttidsavdelingen, der pasientene er inne i et begrenset tidsrom. Modellen er fremtidsrettet og søker å gi studentene læring om å sikre sømløse overflyttinger, basert på blant annet god kommunikasjon mellom avdelinger. Modellen skal presenteres for gruppen som jobber med retningslinjer for sykepleierutdanningene (RETHOS) i september 2023. Modellene er også omtalt i en artikkel i Sykepleien (2023-02), da en journalist fulgte en av våre sykepleierstudenter i praksis.  Tester ut ny type praksis: Fredric syns det er helt greit å være «prøvekanin» (sykepleien.no) 


Modell 3, Kultur og kulturforståelse med spesielt søkelys på samisk og kvensk befolkning og historie.
Det har vært i alt tre gjennomføringer i Kåfjord kommune, der studentene har hatt særlig oppmerksomhet blikk på kulturforståelse. Med Kåfjords historie om fornorskning og etterkrigshistorien som et bakteppe har de reflektert over helseutfordringer hos den samiske pasienten, og å leve i en kommune med «tre stammers møte». Kåfjord er dermed en viktig kommune og praksisarena med tanke på grunnlag for erfaringsdeling på dette feltet

Modell 4, Teamveiledning
Modellen er gjennomført i Narvik og Tromsø, både i psykisk helsevern og i sykehjem – totalt 24 gjennomføringer. Modellens styrker har vært at studentene er veiledet av en gruppe bestående av ulike helseprofesjoner, og nivåer av utdanning, med en sykepleier i kombinertstilling som koordinerer tilbakemeldinger fra resten av personalgruppas erfaringer samt sikrer at studentene får veiledning med sykepleiefaglig perspektiv, i de tilfellene den som har den daglige oppfølgingen av studentene ikke selv er sykepleier. Det er spesielt i psykisk helsevernpraksis at studentene har deltatt i tverrprofesjonelt samarbeid, både med studenter fra andre helse – og sosialfaglige profesjoner, samt fått veiledning av helsepersonell fra andre profesjoner. Studentene erfarer at dette gir mulighet for å forstå hvordan annet helsepersonell arbeider, hvordan ulike perspektiver kan utfylle hverandre, og ser derved viktigheten av samarbeid mellom flere helseprofesjoner. 

Evaluering:
Det har vært gjennomført et titalls workshoper med studenter og veiledere der erfaringene fra modellene har vært tema, og det planlegges flere i løpet av høsten. 
Det betyr at vi fortløpende har samlet inn et rikt materiale basert på evaluering av praksismodellene. Det planlegges å komme i gang med publikasjoner basert på aksjonsforskning med innhentet materiale fra blant annet workshops og erfaringsseminar med det aller første. Dette kommer til å utgjøre mye av aktiviteten inn mot og gjennom prosjektets siste driftsår (2024). 

Veiledningskurs, HEL-6331
Flere sykepleierveiledere i de samarbeidende kommunene har fått tilbud om støtte til gjennomføring av veilederemnet HEL-6331 ved UiT.  I alt har minst 15 sykepleiere har gjennomført i regi av prosjektet, og vi ser at HelPed (vår samarbeidspartner ved Det helsefaglige fakultet) har en stor økning av søkere til dette veiledningsemnet. 

Digitalisering

Det er lagt ned mye arbeid i å få tilgang til digital versjon av lærings- og vurderingsverktøyet Respons som i dag benyttes for praksisvurdering i papirformat. Prosessen for innkjøp er i gang nå i august 2023. Det ble gjennomført risikoanalyse vinteren 2023 for Respons, som en forberedelse til innkjøp. Digitalisering av Respons er viktig for sykepleierutdanningen med mål om å ytterligere kvalitetssikre praksisstudiene og vurderingene av studentenes kompetanse. Arktisk Samprax vil i samarbeide med administrasjonen og avdeling for IT evaluere implementeringen. Integrering og muligheten for samhandling med UiT’s øvrige digitale systemer vil være sentralt. 

Presentasjoner av prosjektet, siste år
Gjennomførte: 
NSF sin utdanningskonferanse, 22.09.22, fremlegg (ved Stefan, Nina, Bente J og Anne-Sofie)
Helsefaglig seminar ved HelPed, 17.11.22, fremlegg (ved Ingrid)
Møte i UHR (Universitets- og høgskolerådet), 01.12.22, fremlegg (ved Bente og Stefan)
Workshop i regi av NSF om sykepleie i fremtida, 08.12.23, fremlegg (ved Bente)
Sykepleiere i Norden, mini-seminar, 03.03.23, fremlegg (ved Bente)
Fagdager for sykepleierutdanningen i Tromsø, 22.06.23, presentasjon (ved Bente)
Kommende: 
Nordisk sykepleieforskningskonferanse i Reykjavik 2-5 oktober, to presentasjoner – en muntlig og en poster. 
RETHOS-gruppen gjennomfører en høringskonferanse i september 2023 og ønsker en presentasjon av modell 2 om pasientforløp. Kombistillingene ved Nina Johnsen og Anne Giæver, samt student Frederic (fra artikkelen vi tidligere har nevnt), er invitert til Oslo Met for å presentere en slik type praksis.   
Annet:
Det planlegges et erfaringsseminar med flere involverte i Tromsø i oktober der vi vil fortsette å innhente og diskutere erfaringer med modellene.
 
Hilsen prosjektgruppa, ta gjerne kontakt med oss hvis dere har spørsmål.

